पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। मतदाता सूचियों में युवाओं के नाम अधिक से अधिक जोडऩे के लिए 6 और 13 जुलाई को हर जिला मुख्यालय पर जागरूकता रैली का आयोजन किया जाएगा। इस रैली में 10 लाख से अधिक युवाओं को शामिल किया जाएगा। जिला प्रशासन और अन्य एजेंसियों के सहयोग से होने वाली इस रैली के लिए अभी से तैयारियां शुरू हो गई है। यह फैसला बुधवार को यहां संयुक्त मुख्य निर्वाचन अधिकारी पी.सी. गुप्ता की अध्यक्षता में हुई बैठक में लिया गया। प्रदेश में 18 से 19 साल उम्र के 27.27 लाख युवा है, जबकि इनमें से 10.56 लाख युवाओं के ही मतदाता सूचियों में नाम शामिल है। इस संख्या को बढ़ाने के लिए ही कवायद की जा रही है।
जागरूकता रैली में नेहरू युवा केंद्र से जुड़े 14,000 युवा क्लबों के सदस्यों स्काउट- गाइड, एनएसएस और एनसीसी से जुड़े युवाओं को शामिल किया जाएगा। नेहरू युवा केंद्र से जुड़े क्लबों के सदस्यों की संख्या करीब सात लाख है, वहीं स्कूलों के अलावा स्काउट की 284 यूनिट्स भी हैं, इनसे जुड़े युवाओं और कार्यकर्ताओं को जोड़ा जाएगा। उप मुख्य निर्वाचन अधिकारी विनोद पारीक ने बताया कि रैली के साथ ही इन संस्थाओं के माध्यम से युवाओं से संकल्प पत्र भी भराए जाएंगे। बैठक में स्काउट-गाइड के स्टेट आर्गेनाइजिंग कमिश्नर विनोद शर्मा, नेहरू युवा केंद्र के जोनल डायरेक्टर एस.एन.शर्मा और एनसीसी के फ्लाइट कमांडर डी.एस. चौहान भी मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn